ઇસુની અગીયારમી સદીની શરૂઆતમાં આહીરોમાં આજના જેવા શાખા ભેદો ન હતા. આજના જેવા સોરઠીયા, મચ્છુયા પ્રાથળિયા, પંચોળી, બોરીચા, વાગડીયા, વણાર, કાંબલીયા જેવા વાડા ન હોય આહીરો સંપથી રહેતા. એકને તકલીફ પડતી તો સૌ મદદે દોડી જતા, આજની જેમ બીજાના દુ:ખ જોઈ રાજી થનારા ભાગ્યે જ જોવા મળતા. શાખા ભેદ વગરનો આહીર સમાજ રાજકીય, સામાજિક અને આર્થિક ક્ષેત્રે પોતાનું આગવું અસ્તિત્વ ધરાવતો હોય આહીરોની અવગણના કરવી કોઈને પોસાય તેમ ન હતું.